La regidoria de Joventut i Infància impulsa un any més el projecte VOLSER, una activitat de voluntariat juvenil
12 de novembre 2021

![](/media/yofh5ksf/90-c_volsercuerpo.jpg?width=850&height=474.2613636363636)

La regidoria de Joventut i Infància de l'Ajuntament de Sagunt posa en marxa una nova edició del projecte VOLSER, una iniciativa basada en el voluntariat juvenil que pretén fomentar la participació social, acostant el voluntariat a les persones jóvens del municipi i conscienciar-les de la importància de dur a terme activitats de manera altruista. 

La inscripció és gratuïta i estarà oberta fins al 22 de novembre, a través de la seu electrònica de l'Ajuntament de Sagunt. Per a oferir informació a les persones interessades, es va realitzar ahir una sessió informativa en el Casal Jove del Port de Sagunt. També amb esta mateixa finalitat s'han realitzat diverses sessions informatives en els instituts del municipi. 

El VOLSER donarà l'oportunitat a les persones nascudes entre l'any 1991 i el 2005, és a dir, d'entre 16 i 30 anys, de participar i col·laborar amb diverses associacions del municipi ajudant-les amb els seus projectes, des de desembre fins a abril. 

El regidor de Joventut i Infància, Guillermo Sampedro, anima les i els jóvens a participar en este projecte social: «**Esperem que més gent jove s'apunte al VOLSER i al projecte de voluntariat que hem posat en marxa des de Joventut amb l'objectiu de fer costat al teixit associatiu i a les ONG locals, perquè es puguen revitalitzar, créixer i sumar nous membres en les seues respectives organitzacions. És una aposta per tot el nostre entramat social i per fomentar la participació i el voluntariat a la nostra ciutat**».

Les entitats que participen en este projecte són la Fundación ADSIS, Colonias Felinas, la Asociación de Familiares de Personas con Enfermedad de Alzheimer y Otras Demencias del Camp de Morvedre y Puçol (AFACAM), la Asociación de Personas con Discapacidad del Camp de Morvedre (DISCAMP), Acció Ecologista AGRÓ, la protectora SOS Animales Sagunto, l’Asociación de Voluntariado Social del Camp de Morvedre (AVOCAM), La tenda de tot el món, Morvedre Acull i el Casal Jove.

A més, per a proporcionar a les persones jóvens coneixements sobre el voluntariat i el desenvolupament de l'activitat voluntària, es realitzaran dos accions formatives, una general en el Casal Jove del Port de Sagunt el dijous, 25 de novembre, i una altra més específica que la impartirà cada associació als seus voluntaris abans de la incorporació a l'activitat voluntària. 

![](/media/mmahhgux/90-c_volsercuerpo2.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/la-regidoria-de-joventut-i-infancia-impulsa-un-any-mes-el-projecte-volser-una-activitat-de-voluntariat-juvenil/ "Facebook")
*   [](http://twitter.com/share?url=https://aytosagunto.es/va/actualitat/la-regidoria-de-joventut-i-infancia-impulsa-un-any-mes-el-projecte-volser-una-activitat-de-voluntariat-juvenil/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-regidoria-de-joventut-i-infancia-impulsa-un-any-mes-el-projecte-volser-una-activitat-de-voluntariat-juvenil/ "Linked In")
*   [](mailto:?body=https://aytosagunto.es/va/actualitat/la-regidoria-de-joventut-i-infancia-impulsa-un-any-mes-el-projecte-volser-una-activitat-de-voluntariat-juvenil/)